25 Maart 2020. More begin die “lockdown”. Ek probeer voortgaan soos normaalweg. Vee soggens die stoep. Gee die tuinvoëls kos en maak hul waterbakke vol. Kyk watter verrassings die tuin deur die loop van die nag opgelewer het, voordat ek die rekenaar aanskakel om met my dag se werk te begin.
Gisteroggend se klein naaldekoker langs die voordeur was ‘n bonus.😊
Maar my kop bly vol doenlysies. Ek het besluit om nie kruideniersware op te gaar nie – net te koop wat nodig is en die boeke aan te skaf wat ek vir navorsing gaan nodig kry. Tog kan ek nie die gevoel afskud dat almal op pad is om eksamen te skryf, terwyl ek nog nie eers weet wat die kursus se naam is nie.